लंदन: यदि किसी कर्मचारी को लगता है कि दफ्तर में उसके साथ समान व्यवहार नहीं हो रहा है तो हो सकता है कि वह बीमारी की वजह बता कर लंबी छुट्टी ले ले। एक नए अध्ययन में यह दावा किया गया है। कंपनियों और संस्थाओं के लिए कर्मचारियों की बीमारी वाली छुट्टियां चिंता का विषय हैं। काम के माहौल पर इसका खासा असर पड़ता है। यदि किसी कर्मचारी का अपने काम पर कम नियंत्रण हो या फिर उसके पास फैसले लेने के अवसर बहुत कम हों, तो इससे बीमारी वाली छुट्टियां लेने की संभावनाएं बढ़ जाती हैं। अगर दूसरे शब्दों में कहें, तो यदि कर्मचारी को यह महसूस होता है कि दफ्तर के लिए वह ज्यादा महत्वपूर्ण नहीं है, तो वह अक्सर इस तरह से छुट्टी लेता है।